Valke gryp ANC-hoë van Limpopo, nog 3 oor VBS-skandaal | Netwerk24
Deur Marietie Louw-Carstens 11 Maart 2021 14:48
'n ANC-leier in Limpopo is vroeg Donderdagoggend saam met nog vier mense in onderskeidelik Limpopo en Gauteng in hegtenis geneem weens hul beweerde betrokkenheid by die VBS Mutual Bank-plundering.
Kol. Katlego Mogale, woordvoerder van die Valke, sê die vyf sal Vrydag in die handelsmisdaadhof in die Palm Ridge-landdroshof aan die Oos-Rand verskyn.
Hulle sal op 188 aanklagte, wat diefstal, korrupsie, bedrog, geldwassery en rampokkery insluit, verskyn.
Mogale het gesê nóg drie mense sal hulself Donderdag aan die Valke oorgee weens hul beweerde betrokkenheid by die VBS Mutual Bank-sage. Hulle sal ook na verwagting Vrydag in die hof verskyn.
'n Besturende direkteur van VBS Mutual Bank, 'n voormalige uitvoerende hoof van die bank en die uitvoerende hoof van Vele Investments, is Donderdag deur die Valke in hegtenis geneem. Die bank se hoofkantoor was in Louis Trichardt.
Die ander twee mense wat in klopjagte vroeg Donderdagoggend in hegtenis geneem is, is een van die ANC se topvyf-leiers in Limpopo en 'n werknemer van die Collins Chabane-munisipaliteit in Malamulele.
Mogale sê hulle het glo die Wet op Munisipale Finansiële Bestuur (PMFA) oortree.
Die Collins Chabane-munisipaliteit in Malamulele het R122 miljoen by VBS belê.
Meer as R2,2 miljard is by VBS gesteel, wat veral duisende bejaardes en arm mense in Limpopo van hul spaargeld beroof het.
21 munisipaliteite in Limpopo, Gauteng en Noordwes, het R1,5 miljard tussen 2013 en 2018 onwettig by VBS belê. Munisipaliteite mag nie by 'n onderlinge bank belê nie.
Sewe mense het reeds verlede jaar weens die beweerde plundering van die VBS in die hof verskyn.
Lt.genl. Godfrey Lebeya, hoof van die Valke, sê almal wat betrokke was by die plundering van geld by die VBS, sal in hegtenis geneem word.
Hy het in 'n verklaring gesê noudat daar vasgestel is dat 'n georganiseerde misdaadbende glo betrokke was by die VBS-sage, sal daar gefokus word op diegene by munisipaliteite wat onwettig geld in die bank belê het.